Nóg 'n internasionale ster op pad na SA | Maroela Media
Big Concerts het aangekondig die musikant Ed Sheeran sal in Maart volgende jaar in Suid-Afrika optree.
Dié Britse rooikopsanger, wat die ganse wêreld gaande het met sy treffers soos "Shape of you", "Perfect" en "Thinking Out Loud", sal op 23 Maart by die FNB-stadion in Johannesburg te sien wees en op 27 Maart by die Kaapstad-stadion.
Sheeran se musiek is tot op hede met vier Grammy-musiektoekennings bekroon en sy jongste album, ÷ (uitgespreek "divide"), het reeds meer as 15 miljoen kopieë wêreldwyd verkoop.
Kaartjies vir die vertoning in Kaapstad sal vanaf Donderdag 28 Junie aanlyn beskikbaar wees, terwyl die kaartjies vir die Johannesburgse konsert vanaf Vrydag 29 Junie beskikbaar sal wees. Die kaartjies sal by Computicket te koop wees.
Die Amerikaanse popsangeres Katy Perry tree in Julie vanjaar vir die eerste keer in Suid-Afrika op terwyl die rockgroep Guns n Roses in November vanjaar 'n draai in Suid-Afrika sal maak.